Helga Reynisdóttir ljósmóðir svarar spurningum lesenda mbl.is um allt sem tengist meðgöngu og fæðingu . Hér svarar hún spurningu konu sem á von á sínu fyrsta barni og vill upplifa fullkomna fæðingu . Mig langar mikið að upplifa hina fullkomnu fæðingu . Ég er búin að vera á meðgöngu-jóga-námskeiði þar sem það virðist vera hægt að anda sig í gegnum fæðinguna . Er það raunhæfur möguleiki að fara alveg allslaus í gegnum fæðingu ? Án verkjalyfja , glaðlofts og mænudeyfingar ? Ég á von á mínu fyrsta barni og er mjög spennt fyrir fæðingunni . Sæl og takk fyrir fyrirspurnina . Það er gott að heyra að þú sért að sækja námskeið og hugsa um heilsuna og undirbúa þig fyrir fæðinguna . Hvað varðar spurninguna þína er svarið já , það er vel hægt að fæða barn án verkjalyfja og hafa konur gert það frá örófi alda og í dag á mörgum stöðum í heiminum bjóðast konum ekki verkjalyf í fæðingu . Þegar sóttin hefst þá seytir líkaminn hormónum og eru þar helst í hlutverki þrjú hormón , oxýtocin , endorfín og noradrenalín eða adrenalín . Sé fæðingin án alla inngripa þá hjálpa þessi hormón við fæðingarverkina , þar má helst nefna hormónið endorfín sem hefur oft verið kallað okkar náttúrulega morfín . Seyting þessara hormóna eykst jafnt og þétt í fæðingunni og nær hámarki við lok hennar . Við ljósmæður upplifum að konur fari „ inn á við “ þegar þær nota ekki önnur verkjalyf og er það vegna samspils þessara hormóna á fæðingarferlið . Einnig eru í boði aðrir valkostir en verkjalyf eins og nálastungur , vatnsbólur , að nota TNS-tæki og tónlist . Þá er í boði glaðloft og bað sem reynist mörgum konum mjög vel . Endilega skoðaðu það ef það er eitthvað að sem þú getur hugsað þér . Það sem þú getur gert til þess að undirbúa þig sem best er að sækja t.d. fæðingarfræðslunámskeið með maka þínum . Það er líka mjög gott fyrir þig og maka þinn að fara saman yfir það hvernig þið viljið hafa hlutina , hvað þið viljið og hvað ekki . Það er samt nauðsynlegt að hafa það í huga að stundum fara hlutirnir öðruvísi en maður ætlar sér . Maður verður að vera sveigjanlegur , þolinmóður og jákvæður þegar kemur að fæðingu . Um að gera að vera opin og ekki búin að ákveða of mikið . Og þó svo að maður sé búin að ákveða eitthvað þá má líka alltaf breyta til og gera eitthvað allt annað . Gangi þér sem allra best , vonandi færðu þína draumafæðingu .